JUHATUSE **O T S U S**

|  |  |
| --- | --- |
| Tallinn | Kuupäev digiallkirjas nr 1-25/1454 |

|  |
| --- |
| **Projekti nr 2014-2020.8.01.001.02.15-0076 „RMK looduskaitselised tegevused“ finantskorrektsiooni otsus** |

Riigimetsa Majandamise Keskus (edaspidi *RMK* või *toetuse saaja*) viib Euroopa Liidu Ühtekuuluvusfondi rahastamisel ja Sihtasutuse Keskkonnainvesteeringute Keskus (edaspidi *KIK*) vahendusel ellu projekti nr 2014-2020.8.01.001.02.15-0076 „RMK looduskaitselised tegevused“. Meetme tegevused on 8.1.1 “Kaitstavate elupaikade taastamine”, 8.1.2 “Poollooduslike koosluste hooldamiseks vajaminevad investeeringud” ja 8.1.5 „Kaitstavate maastikeväärtuste taastamine“. Projekti rahastatakse keskkonnaministri 18.05.2015 käskkirja nr 460 (muutmine keskkonnaministri 13.02.2017 käskkiri nr 1-2/17/194; muutmine keskkonnaministri 10.08.2017 käskkiri nr 1-2/17/813; muutmine keskkonnaministri käskkiri 25.03.2019 nr 1-2/19/257; muutmine keskkonnaministri käskkiri 21.01.2020 nr 1-2/20/36; muutmine keskkonnaministri käskkiri 20.04.2021 nr 1-2/21/200; muutmine keskkonnaministri käskkiri 27.12.2021 nr 1-2/21/527; muutmine keskkonnaministri käskkiri 15.08.2022 nr 1-2/22/257) alusel.

1. Perioodi 2014-2020 struktuuritoetuse seaduse (edaspidi *STS*) § 24 p 6 kohaselt on toetuse saaja kohustatud tõendama kulude abikõlblikkust ja kavandatud tulemuse saavutamist ning sama paragrahvi punkt 8 kohaselt on toetuse saaja kohustatud teavitama rakendusüksust viivitamata kirjalikult või kirjalikku taasesitamist võimaldavas vormis projektiga seotud andmete muutumisest, projekti elluviimist takistavast asjaolust. Keskkonnaministri 18.05.2015 käskkirja nr 460 lisa 1 punkti 10.1 kohaselt kohalduvad elluviijale kõik struktuuritoetuse seaduse §-des 24 ja selle alusel kehtestatud õigusaktides ja käskkirjas sätestatud toetuse saaja kohustused.
2. Vabariigi Valitsuse 1.09.2014 määruse nr 143 „Perioodi 2014-2020 struktuuritoetusest hüvitatavate kulude abikõlblikuks lugemise, toetuse maksmise ning finantskorrektsioonide tegemise tingimused ja kord“ (edaspidi *ühendmäärus*) § 2 lg 1 kohaselt on kulu abikõlblik, kui see on põhjendatud, kulu on tekkinud vastavalt sama paragrahvi lõigetele 3 ja 4 ning makstud vastavalt lõikele 5 ning on kooskõlas Euroopa Liidu ja Eesti õigusega.

**Faktilised** **asjaolud**

1. Toetuse saaja viis riigihangete registris läbi avatud hankemenetluse viitenumbriga 259220 "Õngu raba loodusliku veerežiimi taastamistööd ja Tihu Järve veetaseme tõstmine“. Hanke tulemusena sõlmiti töövõtuleping nr 3-6.11/2023/17 OÜga Tekamer. Lepingu täitmise tähtaeg oli 31.12.2023 ja lepingu maksumuseks oli 47 916,40 eurot.
2. Riigihangete registris on leping lõpetatud 16.06.2023 ning rikkumiseks on märgitud, et leping öeldi üles. Lepingu maksumuseks on 12 952,80 eurot.
3. Projekti raames on esitatud hankega 259220 seotud kuludokument nr 3045 (22.03.2023 arve nr 122 OÜ-lt Tekamer) summas 15 543,36 eurot koos käibemaksuga (so KM summas 2590,56 eurot). Käibemaks on projekti raames abikõlblik.
4. 24.07.2023 on allkirjastatud projektijuhi Ahti Bleive poolt kiri nr 1-46.10.11/2023/372, milles teavitatakse, et seoses Tihu järvede ja Õngu soo taastamistöödel toimunud nõuete rikkumisega lõpetas toetuse saaja töövõtjaga lepingu. Sellest tulenevalt teavitab toetuse saaja, et on nõus lõpetatud lepingu alusel KIKi poolt väljamakstud summa tagastama 13 211,85 euro ulatuses.
5. Kuna toetuse saaja teavitab e-toetuse keskkonnas saadetud kirjaga hanke 259220 lepingu lõpetamisest ja nõustub toetuse tagasimaksmisega ei pea KIK vajalikuks täiendavalt saata eeltoodud asjaolude kohta ärakuulamiskirja, vaid lähtuvalt menetlusökonoomika põhimõttest koostab koheselt toetuse tagasi nõudmise otsuse ehk finantskorrektsiooni otsuse.

**Õiguslik hinnang**

1. Vastavalt ühendmääruse § 2 lõikele 1 on kulu abikõlblik, kui see on põhjendatud, tekib vastavalt lõigetele 3 ja 4 ning makstakse vastavalt lõikele 5 ning on kooskõlas Euroopa Liidu ja Eesti õigusega. Ühendmääruse § 2 lõike 2 kohaselt kulu loetakse põhjendatuks, kui kulu on sobiv, vajalik ja tõhus taotluse rahuldamise otsuses või toetuse andmise tingimuste õigusaktis ette nähtud eesmärkide ja tulemuste saavutamiseks ning see tekib taotluse rahuldamise otsuses või toetuse andmise tingimuste õigusaktis nimetatud toetatavate tegevuste käigus. Ühendmääruse § 2 lõike 4 kohaselt tegeliku kulu tekkimine on tõendatud, kui kulu aluseks olev töö on vastu võetud või teenus kätte või kaup oma valdusesse või omandisse saadud ja see on tõendatav dokumendiga, muu hulgas arve, saatelehe, üleandmise-vastuvõtmise aktiga või sellesisulise kinnitusega, osalejate registreerimislehega.
2. Käesoleval juhul oli hanke eesmärgiks Õngu raba loodusliku veerežiimi taastamistööd ja Tihu järve veetaseme tõstmine Hiiu maakonnas. Toetuse saaja on aga teatanud, et taastamistöödel on toimunud nõuete rikkumine ning töövõtjaga on leping lõpetatud. Seega eeltoodust lähtuvalt hankega seotud esitatud kuludokumendi nr 3045 kohased kulud ei ole abikõlblikud, kuna kulu aluseks olev töö ei ole vastu võetud seoses toimunud rikkumisega.
3. STS § 45 lõike 1 punkti 1 kohaselt tehakse finantskorrektsiooni otsus toetuse vähendamiseks või tühistamiseks, kui kulu ei ole abikõlblik.

**Finantskorrektsiooni** **alused**

1. Toetuse saaja on rikkunud STS § 24 punkt 4 sätestatud kohustust, mille kohaselt on toetuse saaja kohustatud tõendama kulude abikõlblikkust ja kavandatud tulemuse saavutamist.
2. STS § 45 lg 1 punkt 3 kohaselt tehakse finantskorrektsiooni otsus toetuse vähendamiseks kui toetuse saaja on jätnud osaliselt või täielikult täitmata kohustuse või nõude ja see on mõjutanud kulu abikõlblikkust. Ühendmääruse § 2 kohaselt abikõlblik kulu on kulu, mis on sobiv, tõhus ja projekti elluviimiseks vajalik ning mis on tehtud kooskõlas õigusaktides ja taotluse rahuldamise otsuses sätestatud nõuetega. Antud juhtumi puhul oli projekti üheks eesmärgiks hanke raames hangitud Õngu raba loodusliku veerežiimi taastamistööd ja Tihu järve veetaseme tõstmine Hiiu maakonnas. Toetuse saaja on aga teatanud, et taastamistöödel on toimunud nõuete rikkumine ning töövõtjaga on leping lõpetatud. Seega eeltoodust lähtuvalt ei ole projekti eesmärgid selle tegevuse raames täidetud ning hankega seotud väljamakstud kulu on mitteabikõlblik.
3. Rahalise mõju suurus käesoleval juhul on tuvastatav. Hanke 259220 raames on toetuse saaja esitanud kuludokumendi nr 3045 summas 15 543,36 eurot (koos KMga), millest toetus moodustab 13 211,85 eurot ja omafinantseering 2 331,51 eurot. Eelnimetatud kuludokument on toetuse saajale täielikult välja makstud.
4. Finantskorrektsiooniga loetakse mitteabikõlblikuks ja nõutakse tagasi välja makstud toetuse osa summas 13 211,85 eurot ning loetakse mitteabikõlblikuks välja makstud omafinantseeringu osa summas 2 331,51 eurot ehk kokku loetakse välja makstud summast mitteabikõlblikuks 15 543,36 eurot.

**Resolutsioon**

1. **Eeltoodud faktiliste ja õiguslike asjaolude alusel rakendusüksus otsustab:**
   1. vähendada projektile 2014-2020.8.01.001.02.15-0076 eraldatud toetust 13 211,85 eurot ja omafinantseeringut 2 331,51 eurot ehk kokku loetakse mitteabikõlblikuks 15 543,36 eurot. Vähendada projekti kogumaksumust tagasinõutava toetuse ja mitteabikõlblikuks muutunud omafinantseeringu summa ulatuses vastavalt kehtiva eelarve proportsioonile;
   2. **nõuda tagasi projekti 2014-2020.8.01.001.02.15-0076 „RMK looduskaitselised tegevused“ toetusest 13 211,85 eurot, mis tuleb kanda ühele Rahandusministeeriumi järgnevatest kontodest:**

Swedbank - EE 93 2200 2210 2377 8606

SEB pank – EE 89 1010 2200 3479 6011

Luminor Bank - EE 70 1700 0170 0157 7198

LHV Pank - EE777700771003813400

* 1. antud makse puhul on viitenumber 2800082909 ning selgitusse märkida projekti number.

1. STS § 48 lõike 1 kohaselt peab toetuse saaja toetuse tagasi maksma toetuse tagasinõudmise otsuse kehtima hakkamise päevast arvates 60 kalendripäeva jooksul.
2. Käesoleva otsuse saab vaidlustada haldusmenetluse seaduse § 71 alusel ja § 75 kohaselt 30 päeva jooksul teatavakstegemisest vaidemenetluses vastavalt STS §-le 51, esitades vaide KIK-ile.

(allkirjastatud digitaalselt)

Gunnar Vaikmaa

riskiosakonna juht